FI Euroopan unionin virallinen lehti CE 70/227

(2004/C 70 E/244)

KIRJALLINEN KYSYMYS E-3162/03

esittäjä(t): Mogens Camre (UEN) komissiolle

(24. lokakuuta 2003)

Aihe: Euroopan sosiaalirahaston varojen väärinkäyttö

Komission alainen Euroopan sosiaalirahasto myöntää tänä vuonna Tanskassa 500 miljoonan kruunun arvosta apurahoja. Varojen tarkoituksena on ”edistää korkeaa työllisyyttä, pakolaisten ja maahanmuuttajien kotoutumista, miesten ja naisten välistä tasa-arvoa, kestävää kehitystä Tanskan kaikilla alueilla sekä taloudellista ja yhteiskunnallista yhteenkuuluvuutta”.

Tanskassa sosiaalirahasto myönsi etnisten vähemmistöjen kattojärjestö POEMille kaksi miljoonaa kruunua. Varoja hallitsevat Tanskan kotoutumisministeriö ja Kööpenhaminan kaupunki. POEM hankki varoilla yksityisen Inplacement-yrityksen tarjoamaan kursseja työttömien maahanmuuttajien työllistämiseksi. 15. lokakuuta 2003 tanskalainen sanomalehti Ekstra Bladet kertoi artikkelissaan, että kaikki kurssin osanottajat hylätään ja ettei kurssi valmenna osanottajia työhön. On myös esitetty, että POEMilla on jääviysongelma Inplacement-yhtiön suhteen, sillä POEMin varapuheenjohtaja on Inplacementin johtajan sisar. Kotoutumisministeriö on näistä syistä keskeyttänyt varojen maksamisen POEMille.

Saadakseen taloudellista tukea sekä EU:lta että Tanskalta POEM on mm. antanut vääriä tietoja jäsenmäärästään mainitsemalla jäsenjärjestöjä, joita ei ole koskaan ollut olemassakaan. Se on antanut varoja kursseille, jotka eivät ole valmentaneet osanottajia työhön, mutta se on sen sijaan kanavoinut EU:n varoja yksityisyrityksille, joihin järjestön johtajilla on perhesiteitä. Maahanmuuttajajärjestö ei ole vastannut sosiaalirahaston tarkoitusta maahanmuuttajien integroimiseksi työmarkkinoille eikä sen olisi kuulunut saada kruunuakaan sosiaalirahaston varoista.

Mihin toimiin komissio aikoo ryhtyä varmistaakseen, ettei sosiaalirahasto enää maksa varoja järjestöille, jotka väärinkäyttävät rahaston varoja eivätkä vastaa rahaston tarkoitusta? Miten komissio aikoo saada takaisin väärin perustein maksetut rahat?

Anna Diamantopouloun komission puolesta antama vastaus

(25. päivänä marraskuuta 2003)

Rakennerahastoja koskevista yleisistä säännöksistä kesäkuun 21 päivänä 1999 annetun komission asetuksen (EY) No. 1260/1999 (1) 38 artiklan nojalla tanskalaisella hallintoviranomaisella on päävastuu Euroopan sosiaalirahaston varojen asianmukaisen käytön auditoinnista ja valvonnasta Tanskassa. Komission tehtävänä on ensisijaisesti arvioida, onko jokaisella jäsenvaltiolla auditointi- ja valvontajärjestelmä, jonka avulla rakennerahastojen varojen asianmukainen käyttö voidaan tyydyttävästi varmistaa. Komission tilintarkastus- ja valvontayksiköt tekivät järjestelmätarkastuksen Tanskassa heinäkuussa 2003. Tässä yhteydessä komissio tuli siihen tulokseen, että Tanskan järjestelmä toteuttaa yllä mainitun tyydyttävän varmistuksen vaatimuksen.

Tanskalainen hallintoviranomainen on tietoinen POEMia vastaan esitetyistä syytöksistä ja on kohdistanut projektiin lisävalvontaa varmistaakseen, ovatko syytökset todenperäisiä, ja selvittääkseen, mihin toimenpiteisiin on syytä ryhtyä. Komissio seuraa tanskalaisen hallintoviranomaisen valvontaa ja toimenpiteitä tarkasti. Jos ESR-varoja on maksettu väärin perustein, tanskalainen hallintoviranomainen perii ne takaisin.

(1) EYVL L 161, 26.6.1999.